Kiri saadetud Põhja-Sakala vallavalitsuse liikmetele, saadetud 06.04.2023

Tere,

olen Suure-Jaani Kergejõustikuklubi eestvedaja ja treener Pille-Riin Sepp. Kergejõustikuklubi on hästi tööle hakanud, õpilasi on meil ligi viiskümmend- 3-aastastest kuni veteranideni. Välihooaeg on kohe algamas, aga endiselt on meil staadionil üks lahendamata probleem. Pühapäeviti käib koos SK Kirm, kes pärast pallimängu veedab aega staadionimajas, kus tegeletakse mitte sportliku aja viitmisega (toimub alkoholi tarbimine, suitsetamine). Õpetame lastele kooli kehalise kasvatuse tundides ja samuti ka treeningutel, et selline tegevus ei ole lubatud. Aga pühapäeviti staadionimajas just seda tehakse. Mis tundega meie treenerid ja kehalise kasvatuse õpetajad staadionile peavad minema, kui maja ees on suitsukonid, majas tühjad õllepurgid/viinapudelid ja majas väga halb lõhn? Kas Teie tahaksite seal oma tööd teha? Külmkapp, kuhu laps saab oma veepudeli panna on riknema läinud toitu täis, viinapudeleid ja õllekaste. Riietusruum on alkoholilõhna täis. Lapsevanem, kes pühapäeval käis oma lastega kaugust hüppas kirjutas mulle, et nägi staadionil paljast meest.

Suure-Jaani staadion sai sügisel inventari täiendust, teivashüppepaik koos tellingutega. Varsti soetame ka teibad ja saame peagi kõiki alasid staadionil harrastada. Suvel on plaanis korraldada 6 Põhja-Sakala valla kergejõustikuvõistlust, samuti toimub meie staadionil Viljandi heitjate seeriavõistluse etapp. Suvel on staadionil ka palju laagreid. Siinkohal tahangi küsida, kuidas Teie näete, kuidas staadionimajas tekkinud probleem lahendada?

Soovime arendada noortesporti, selleks on meil vaja tingimusi, et lapsel oleks hea olla!

Soovi korral võin saata ka pildimaterjali staadionimajast.

Pille-Riin Sepp

Kirja vastus abivallavanem Kaie Toobalilt, saadetud 14.04 2023

Tere, Pille-Riin!

Tänud kirja eest!

Olen selle teemaga tuttav juba varasemast ajast.

Kohtusin 11.04.2023 spordikorraldaja Raivo Nõmmega staadionimajas, et probleemile lahendust leida.

Arutasime seda teemat ka samal päeval toimunud valitsuse koosolekul.

Kõige enne võiksid osapooled oma vahel kohtuda ja staadionimaja kasutamisest ning sellega seonduvatest probleemidest rääkida. Vajadusel arutada lepingus kokkulepitu muutmist.

Juhul, kui läbirääkimiste teel ei õnnestu olukorda lahendada, siis ettepanek on järgmine:

Suure-Jaani Tervisekoda (Kasutusse andja) ja Mittetulundusühing SK Kirm (Kasutaja) on sõlminud VARA TASUTA KASUTAMISE LEPING-u nr 2022/01. Lepingus on tasuta kasutamine reguleeritud järgmiselt (lisan siia mõned punktid lepingust, mis on tekitanud tänase olukorra):

* lepinguga annab Kasutusse andja Kasutajale tasuta kasutamiseks osa Suure-Jaani linnas Lembitu pst 51 asuvast staadionihoonest: abiruum , saun, riietusruum ja puhkeruum üldpinnaga 105,1 m2 (lepingu punk 1.1).
* hoone osa antakse kasutusse pühapäeviti kellaajaliselt  alates 14.00 kuni 20.00. (1).
* Kasutaja ei hoia oma vara Kasutusobjektil ilma sellest  kasutusele andjat informeerimata ja seda kooskõlastamata (1.7)
* Kasutaja järgib Kasutusse andja poolt kehtestatud ja kinnitatud kodukorda, mis on lisatud lepingusse Lisa 2 all (1.8).
* **Kasutusse andjal on õigus:**

4.1.1 kontrollida Kasutusobjekti sihipärast kasutamist ja hooldamist ning **teha Kasutajale ettepanekuid puuduste kõrvaldamiseks;**

* **Kasutajal on õigus**

4.3.5 Kasutada tehnoruumi oma sporditarvete hoidmiseks ja üht lukustatud külmkappi isiklikuks kasutuseks.

* **4.4 Kasutaja on kohustatud:**

4.4.1 kasutama Kasutusobjekti ja seal olevaid esemeid hoolikalt, vastavalt Kasutusobjekti sihtotstarbele ja üksnes Lepingu punktis 1.1 märgitud eesmärkide täitmiseks;

4.4.2 hoidma Kasutusobjekti korras ning omal kulul tegema kõik vajaliku Kasutusobjekti säilimiseks;

4.4.3 pidama kinni Kasutusobjekti kodukorrast  (Lisa 2) ning sanitaar-, tuleohutuse ja hoone ekspluateerimise eeskirjadest.

4.4.6 hoiduma tegevusest, mis võib häirida Kasutusobjektiga samas hoones või ümbruskonnas elavaid või töötavaid inimesi;

* **6.3 Kasutusse andja võib Lepingu erakorraliselt etteteatamiseta üles öelda juhul kui:**

6.3.2 Kasutaja kasutab Kasutusobjekti mitte sihtotstarbeliselt ja vastuolus Lepingu punktis 1.1 sätestatud eesmärkidega;

Lähtudes nendest lepingu sätetest tuleb Suure-Jaani Tervisekojal saata Mittetulundusühingule SK Kirm märgukiri lepingus kokkulepitud tingimuste rikkumiste kohta. Lisada märgukirjale meeldetuletuseks ka staadionimaja kodukord.

Kui SK Kirm jätkuvalt ei järgi lepingus kokkulepitut ja lisatud staadionimaja kodukorda, siis tuleb alustada lepingu lõpetamise protsess.

Rõhutan, kõige tähtsam on asja lahendamisel ikka vahetu omavaheline suhtlus.

Loodan, et saate ikka kokku (Suure-Jaani Tervisekoja juht Indrek, spordikorraldaja Raivo, SK Kirm esindaja ja Pille-Riin Sepp) ja suudate mõistlikult kokku leppida edasise osapooli rahuldava koostöö.

Parimate soovidega

**Kaie Toobal**

abivallavanem

kaie.toobal@pohja-sakala.ee

+372 5304 0504